A. Záborská, poslankyňa: (2002-06-26):
Návrh zákona, tlač 1554, sa doplní o nové body 20 až 23 s týmto znením. Bod 20 § 25 ods. 2 sa dopĺňa písm. c), ktoré znie: „Bez výberového konania uchádzača na zastupovanie štátneho zamestnanca v prípade pracovnej neschopnosti, materskej dovolenky, rodičovskej dovolenky, výkonu základnej služby, náhradnej služby, civilnej služby alebo neplateného služobného voľna.“ Bod 21 v § 25 ods. 3 sa na konci dopĺňa táto veta: „Uchádzač na zastupovanie štátneho zamestnanca vykonáva štátnu službu na určitú dobu, najdlhšie na päť rokov.“ Bod 22 v § 25 ods. 4 sa za slovo „odborníkom“ vkladajú slová „alebo uchádzačom na zastupovanie štátneho zamestnanca“. Bod 23 v § 43 ods. 1 písm. e) sa za slová „vek 65 rokov“ vkladajú slová „s výnimkou štátneho zamestnanca v dočasnej štátnej službe“ podľa § 25 ods. 2 písm. a) a c). Dovoľte mi krátke zdôvodnenie k bodom 20, 21 a 22. V praxi sa veľmi často vyskytujú prípady, keď je potrebné operatívne zabezpečiť plnenie úloh za dlhodobo neprítomného zamestnanca, pričom súčasná právna úprava riešenie takýchto prípadov neumožňuje. Vhodným a v doterajšej praxi využívaným inštitútom na riešenie uvedenej problematiky bolo uvádzanie pracovných pomerov na dobu určitú. Proces prijímania štátneho zamestnanca výberovým konaním je zdĺhavý a neumožňuje kontinuálne plnenie úloh. V praxi sa vyskytujú prípady, keď nie je možné vopred presne ohraničiť dobu trvania neprítomnosti zamestnanca, napríklad pri pracovnej neschopnosti, materskej alebo rodičovskej dovolenke a podobne. V takýchto prípadoch by výberové konanie nesplnilo účel, nakoľko celý proces jeho realizácie by mohol trvať dlhšie ako samotné zastupovanie. Navrhovaná úprava § 25 zákona podporí návrat zastupovaného zamestnanca na pôvodné štátnozamestnanecké miesto, keďže sa navrhuje, aby bol v uvedených prípadoch prijímaný štátny zamestnanec do dočasnej štátnej služby na určitú dobu. Vo verejnej službe sú tieto prípady riešené uzatváraním pracovného pomeru na dobu určitú podľa ustanovenia § 48 ods. 3 platného Zákonníka práce v prípade zastupovania zamestnancov v dôsledku pracovnej neschopnosti alebo tých ďalších prípadov. Navrhovaná právna úprava by riešila problémy, ktoré sa bežne vyskytujú aj v štátnej službe. A krátko ešte k bodu 23. Platné uznesenie zákona neumožňuje, aby osobu staršiu ako 65 rokov bolo možné prijať do štátnej služby. Toto správne obmedzenie vo vzťahu k pripravovanej štátnej službe a stálej štátnej službe však nemá žiadne opodstatnenie vo vzťahu k dočasnej štátnej službe vykonávanej odborníkom podľa § 25 ods. 2 písm. a) zákona. Dočasná štátna služba je podľa § 25 štátna služba na určitú dobu, ktorú vykonáva po a) odborník, ktorý je potrebný na plnenie úloh, po b) predstavený v politickej funkcii alebo po c) veľvyslanec. Pritom vo vzťahu k odborníkovi zákon ukladá ďalšie dve podmienky - výberové konanie a obmedzenie trvania dočasnej štátnej služby na 5 rokov. Keďže uchádzač na miesto odborníka v dočasnej štátnej službe musí prejsť výberovým konaním a doba trvania dočasnej štátnej služby je časovo obmedzená, nie je žiadny relevantný dôvod na obmedzenie, aby sa výberového konania nemohli zúčastniť aj osoby staršie ako 65 rokov. Navrhovaná úprava § 43 zákona to umožní, keďže skončenie štátnozamestnaneckého pomeru zo zákona dovŕšením 65. roku veku nebude platiť pre štátneho zamestnanca v dočasnej štátnej službe prijatého ako odborníka. Z toho potom vyplýva, že takúto osobu je možné do dočasnej štátnej služby namiesto odborníka aj prijať. Rovnaká možnosť sa navrhuje aj v prípade prijatia uchádzača na zastupovanie štátneho zamestnanca body 20 až 22 pozmeňujúceho návrhu. Vážené pani poslankyne, vážení páni poslanci, ja vás prosím o podporu týchto pozmeňujúcich i doplňujúcich návrhov, pretože podstatne zlepšia a vyriešia niektoré problémy, ktoré sú v štátnej službe po prijatí uvedeného zákona. Ďakujem pekne. J. Migaš, predseda NR SR: Ďakujem, pani poslankyňa. Nikto sa s faktickou poznámkou nehlási. Nech sa páči, pán poslanec Ivanko, ktorý sa prihlásil do rozprava ústne. Nech sa páči. A. Ivanko, poslanec: Ďakujem pekne, pán predseda. Vážené kolegyne poslankyne, vážení kolegovia poslanci. Predkladám pozmeňujúci návrh k návrhu skupiny poslancov Národnej rady Slovenskej republiky na vydanie zákona, ktorý sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení zákona č. 131/2002 Z. z. v znení zákona č. 143/2002 Z. z., tlač 1554. Môj pozmeňujúci návrh sa týka článku 1, a to § 154 ods. 4 v prvej vete sa za slovo „komisie“ vkladajú slová „podľa tohto zákona“. Odôvodnenie. Podľa § 15 ods. 4 zákona sú členmi výberových komisií štátni zamestnanci v stálej štátnej službe, pričom v päťčlennej komisii musia byť traja štátni zamestnanci z jedného príslušného odboru štátnej služby. Dva mesiace po účinnosti zákona sú v stálej štátnej službe výlučne vedúci úradov. Na uskutočnenie výberových konaní v dohľadnom čase, osobitne vzhľadom na fakt, že je nevyhnutné obsadiť tie štátnozamestnanecké miesta, na ktorých pracovali zamestnanci, ktorí do 31. 5. 2002 nepožiadali v zmysle § 154 ods. 1 o prijatie do dočasnej štátnej služby, je nevyhnutné, aby sa urýchlene naplnil predpoklad zákona o zložení výberových komisií. Druhý pozmeňujúci návrh sa týka § 154. V § 154 sa za odsek 5 vkladá odsek 6, ktorý znie: „Zmena štátnozamestnaneckého pomeru štátneho zamestnanca v prípravnej štátnej službe a štátneho zamestnanca v dočasnej štátnej službe sa môže vykonať do 31. marca 2004 podľa § 27, § 28 a § 29 tohto zákona. Súčasná právna úprava neumožňuje zmenu štátnozamestnaneckého pomeru štátnym zamestnancom v prípravnej a dočasnej štátnej službe v prechodnom období. Zmena štátnozamestnaneckého pomeru je možná len pri štátnych zamestnaniach v stálej štátnej službe. Tretí pozmeňujúci návrh sa týka § 156, kde sa za odsek 2 dopĺňa odsek 3, ktorý znie: „Na výberovom konaní na miesto predstaveného, ktoré sa uskutoční do 31. marca 2004, sa môže zúčastniť štátny zamestnanec v stálej štátnej službe, štátny zamestnanec v dočasnej štátnej službe, štátny zamestnanec v prípravnej štátnej službe, ako aj uchádzač, ktorý nie je štátny zamestnanec. Odôvodnenie. Súčasná právna úprava neumožňuje štátnemu zamestnancovi v prípravnej štátnej službe a dočasnej štátnej službe v prechodnom období zúčastniť sa výberového konania na predstaveného, čím sa dostávajú do nerovnoprávneho postavenia s osobami, ktoré nie sú v štátnej službe. Štvrtý pozmeňujúci návrh sa týka: Doterajšie znenie § 160 sa označuje ako odsek 1, v § 160 sa za odsek 1 vkladá odsek 2, ktorý znie: „Na štátneho zamestnanca, ktorý vykonáva funkciu starostu, primátora, poslanca obecného zastupiteľstva, poslanca mestského zastupiteľstva, predsedu samosprávneho kraja a poslanca samosprávneho kraja, ktorí boli do funkcie zvolení pred účinnosťou tohto zákona, sa dôvody vylučujúce na vykonávanie štátnej služby podľa § 34 nevzťahujú do skončenia výkonu funkcie. Odôvodnenie. V nadväznosti na zákon č. 302/2001 Z. z. o samospráve vyšších územných celkov, ktorým sa zriadili samosprávne kraje, v ktorých pôsobia orgány samosprávnych krajov, je potrebné medzi dôvody vylučujúce vykonávanie štátnej služby zaradiť aj funkciu predsedu samosprávneho kraja a poslanca samosprávneho kraja. Štátny zamestnanec nemôže vykonávať štátnu službu a súčasne byť poslancom alebo predsedom samosprávneho kraja. Pri výkone štátnej služby je štátny zamestnanec povinný zachovávať vernosť štátu a pri plnení verejnej funkcie poslanca alebo predsedu samosprávneho kraja chrániť záujmy samosprávneho kraja. Ďalší pozmeňujúci návrh sa týka článku 2. Zákon č. 575/2001 Z. z. o organizácii činnosti vlády a organizácii v ústrednej štátnej správe v znení zákona č. 143/2002 Z. z. sa mení a dopĺňa takto: V § 15 ods. 1 sa v písm. a) sa vypúšťajú slová „štátnej služby“. Druhý pozmeňujúci návrh v § 22 ods. 5 sa na konci pripája veta: „Podpredsedu Úradu pre štátnu službu vymenúva a odvoláva predseda Úradu pre štátnu službu.“ Odôvodnenie. Navrhovanou zmenou, aby aj podpredsedu Úradu pre štátnu službu vymenoval a odvolával predseda Úradu pre štátnu službu, sa minimalizuje jeho závislosť od politickej moci. Tým sa napĺňa zásada politickej nezávislosti výkonu štátnej služby, tak ako je to ustanovené v § 1 ods. 2 zákona o štátnej službe. Ďalší pozmeňujúci návrh sa týka článku 5. V článku 5 sa na konci pripája veta, ktorá znie: „Ustanovenie § 154 ods. 4 stráca účinnosť 31. marcom roku 2004.“ K pozmeňujúcemu návrhu prikladám 15 podpisov. Ďakujem pekne za podporu môjho pozmeňujúceho návrhu. J. Migaš, predseda NR SR: Ďakujem pekne, pán poslanec. Nikto sa nehlási s faktickou poznámkou. Vyhlasujem rozpravu o tomto bode programu za skončenú. Kto sa chce vyjadriť za navrhovateľov, kto sa chce prihlásiť? Pán poslanec Orosz ako navrhovateľ sa chce vyjadriť k rozprave. Nech sa páči. L. Orosz, poslanec: Pán predseda, v rozprave zazneli pozmeňujúce návrhy od pani kolegyne Záborskej a od pána kolegu Ivanka. Pozmeňujúce návrhy, ktoré predložila pani poslankyňa Záborská, som ešte nevidel z hľadiska legislatívnotechnického stvárnenia, takže sa mi dosť ťažko k nemu vyjadruje. S vecným zámerom určite súhlasím, ale poprosil by som, keby bolo potrebné ešte pred hlasovaním, aby som sa mohol k nim vyjadriť po ich nahliadnutí. To isté v princípe platí aj o pozmeňujúcich návrhoch, ktoré predložil pán poslanec Ivanko. Chcem upozorniť, že štvrtý pozmeňujúci návrh, ktorý predložil, by bol neaktuálny, ak by bol schválený bod 16 spoločnej správy. Potom by on už nemal opodstatnenie a predpokladám, že pán poslanec by ho stiahol. Toľko k tomu. J. Migaš, predseda NR SR: Ďakujem, pán navrhovateľ, čiže vyjasnite si to v tej prestávke do hlasovania, keď nie, tak potom urobíme prestávku pred hlasovaním o tomto bode, dobre? Pán spravodajca, ďakujem pekne. Spravodajca sa nechce vyjadriť. Či chceš? Nie. Ďakujem pekne. Ďalším bodom je druhé čítanie o návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 313/2001 Z. z. o verejnej službe v znení neskorších predpisov. Návrh zákona ste dostali pred prvým čítaním ako tlač 1496 a spoločnú správu výborov schválenú gestorským výborom ako tlač 1496a. Za skupinu poslancov uvedený návrh prednesie pán poslanec Köteles. Pán poslanec, nech sa páči, máte slovo.